Komisia vykonáva inšpekcie orgánov bezpečnostnej ochrany letectva členských štátov (ďalej len „príslušné orgány“) a inšpekcie obmedzeného počtu letísk, prevádzkovateľov a subjektov uplatňujúcich normy bezpečnostnej ochrany letectva. Inšpekcie príslušných orgánov sú zamerané na overovanie, či členské štáty disponujú potrebnými nástrojmi – vrátane národného programu kontroly kvality, potrebných právomocí a príslušných zdrojov – na to, aby mohli primerane vykonávať právne predpisy Európskej únie v oblasti bezpečnostnej ochrany letectva. Cieľom inšpekcií na letiskách je overiť, či príslušný orgán primerane monitoruje účinné vykonávanie opatrení bezpečnostnej ochrany letectva a či dokáže veľmi rýchlo odhaliť a odstrániť prípadné nedostatky. V oboch prípadoch sa musí v stanovenom termíne odstrániť akýkoľvek nedostatok, ktorý zistili inšpektori Komisie; správy o inšpekcii sa vymieňajú medzi všetkými členskými štátmi.

Na vykonávanie inšpekcií mala Komisia v roku 2017 tím siedmich inšpektorov bezpečnostnej ochrany letectva zamestnaných na plný pracovný úväzok. Na tejto inšpekčnej činnosti sa podieľa skupina približne 100 národných audítorov vymenovaných členskými štátmi, Islandom, Nórskom a Švajčiarskom, ktorí získali oprávnenie zúčastňovať sa na inšpekciách Komisie na základe školení, ktoré poskytla Komisia; od roku 2016 sa na tomto procese rovnako zúčastňujú inšpektori z Dozorného úradu EZVO (ESA) a Európskej konferencie civilného letectva (ECAC) ako plnohodnotní inšpektori. Významným počtom národných audítorov zúčastňujúcich sa na inšpekciách Komisie sa zabezpečuje systém partnerského preskúmania a umožňuje sa šírenie metodík a najlepších postupov medzi členskými štátmi. V prílohe 1 sa nachádza tabuľka so zhrnutím všetkých činností Komisie a ESA týkajúcich sa monitorovania dodržiavania predpisov, ktoré boli vykonané v roku 2017.

V článku 15 nariadenia (ES) č. 300/2008 sa vyžaduje, aby Komisia vykonávala inšpekcie vrátane inšpekcií letísk, prevádzkovateľov a subjektov uplatňujúcich normy bezpečnostnej ochrany letectva s cieľom monitorovať uplatňovanie predmetného nariadenia členskými štátmi a aby v prípade potreby navrhla odporúčania na zlepšenie bezpečnostnej ochrany letectva. Do programu Únie je zahrnuté aj Švajčiarsko, kým Nórsko a Island kontroluje podľa paralelných ustanovení Dozorný úrad EZVO (ďalej aj „ESA“).

Dokončili sa prípravné práce na novej dohode so Singapurom o jednorazovej bezpečnostnej kontrole v prospech tak cestujúcich, ako aj leteckého odvetvia, čím sa umožnilo jej formálne prijatie začiatkom roka 2018.

Táto správa sa vzťahuje na obdobie od 1. januára do 31. decembra 2017.

Posudzovanie zahŕňa analýzu pravidelného monitorovania letísk, leteckých dopravcov a iných subjektov so zodpovednosťami v oblasti bezpečnostnej ochrany letectva, úrovní monitorovania osobodní strávených v teréne, pôsobnosti a periodicity vhodnej kombinácie činností týkajúcich sa monitorovania dodržiavania predpisov, vnútroštátnych úrovní dodržiavania predpisov, následných činností a využívania právomocí v oblasti presadzovania predpisov.

Posudzovanie týchto správ, okrem pravidelných inšpekcií Komisie, predstavuje nástroj na to, aby Komisia pozorne sledovala vykonávanie rozsiahlych vnútroštátnych opatrení na kontrolu kvality, ktoré umožňujú rýchlu detekciu a odstránenie nedostatkov v každom členskom štáte.

V súlade s článkom 13 nariadenia Komisie (EÚ) č. 72/2010, v znení zmien, Komisia pravidelne vykonáva obmedzený počet následných inšpekcií. Takáto inšpekcia sa uskutoční v prípade, že sa počas úvodnej inšpekcie zistili viaceré závažné nedostatky, ale aj na základe náhodného výberu s cieľom overiť, či majú príslušné orgány právomoci potrebné na to, aby požadovali odstránenie akéhokoľvek zisteného nedostatku v stanovených lehotách. Počas roku 2017 sa vykonali štyri takéto činnosti, ktoré potvrdili odstránenie väčšiny zistených nedostatkov.

V roku 2017 sa opätovne ukázala vysoká úroveň dodržiavania predpisov v súvislosti s detekčnou kontrolou podanej batožiny, palubných zásob, odbornou prípravou a so zariadeniami bezpečnostnej ochrany po pomerne dobrých výsledkoch v roku 2015 a 2016, a to v dôsledku ďalšieho zvýšenia informovanosti a praktických skúseností s revidovanými vykonávacími právnymi predpismi, ktoré zlepšili zrozumiteľnosť a konzistentnosť opatrení.

Väčšina zistených nedostatkov naďalej pramenila z problémov spôsobených ľudským faktorom. Tieto problémy sa vyskytli najmä pri praktickom vykonávaní určitých oblastí, v ktorých sú právne požiadavky nové alebo sa nedávno výrazne zmenili. Konkrétne, niektoré ustanovenia týkajúce sa kontroly vstupu, detekčnej kontroly zamestnancov a detekčnej kontroly príručnej batožiny si budú vyžadovať pokračujúce úsilie zo strany príslušných orgánov, zainteresovaných strán z odvetvia a Komisie. Bezpečnostné prehliadky lietadla boli ďalšou oblasťou, v ktorej je naďalej potrebné vyvíjať úsilie. Tieto otázky by sa mali riešiť zintenzívnením činností vnútroštátnej kontroly kvality v príslušných oblastiach.

Nedostatky, ktoré sa v roku 2017 vyskytovali najčastejšie, sa týkali nedostatkov vo vykonávaní národných programov kontroly kvality. Ťažkosti sa zistili pri zabezpečovaní toho, aby letiská, leteckí dopravcovia a regulované subjekty so zodpovednosťami v oblasti bezpečnostnej ochrany aktualizovali a udržiavali programy bezpečnostnej ochrany v súlade s vykonávacími nariadeniami a rozhodnutiami Komisie. Okrem toho niektoré členské štáty nemonitorovali s očakávanou pravidelnosťou zahraničných leteckých dopravcov a plne neuplatňovali niektoré metodiky monitorovania dodržiavania predpisov, ktoré sa požadujú podľa nariadenia. Bol to výsledok obmedzených zdrojov a zvýšeného počtu dotknutých subjektov. Napriek tomu väčšina kontrolovaných členských štátov zosúladila národné programy bezpečnostnej ochrany letectva s právnymi predpismi EÚ, väčšinou vykonala požiadavky týkajúce sa odbornej prípravy v oblasti bezpečnostnej ochrany, splnila minimálnu periodicitu pre inšpekciu opatrení bezpečnostnej ochrany na letiskách a zabezpečila, aby boli zistené nedostatky odstránené v stanovených termínoch.

Aby mala Komisia primeranú istotu o úrovni dodržiavania predpisov členskými štátmi, používa sa prístup viacročného monitorovania. Dôkazy týkajúce sa uplatňovania nariadenia (ES) č. 300/2008 a jeho vykonávacích právnych predpisov každým členským štátom sa teda získavajú v cykle dvoch rokov, a to buď prostredníctvom inšpekcie jeho príslušného orgánu alebo inšpekcie aspoň jedného z jeho letísk. Okrem toho sa dôkaz o uplatňovaní spoločných základných noriem bezpečnostnej ochrany letectva získava v cykle piatich rokov na základe nepredvídateľného výberu minimálne 15 % zo všetkých letísk EÚ, na ktoré sa nariadenie (EÚ) č. 300/2008 vzťahuje, vrátane najväčšieho letiska z hľadiska počtu cestujúcich v každom členskom štáte.

Vo výsledkoch posúdenia výročných správ z roku 2017 sa zaznamenali výrazné zlepšenia v porovnaní s rokom 2016 v oblastiach pravidelného monitorovania, úrovní monitorovania osobodní strávených v teréne a minimálnej periodicity. Oblasti, ako napríklad rozsah činností týkajúcich sa monitorovania a opatrenia na presadzovanie, ktoré sa používajú, aby sa zabezpečilo odstránenie zistených nedostatkov a zabránilo sa ich opakovanému výskytu, sa zdajú plne vykonané, keďže zlepšenia overené v predchádzajúcich rokoch sa zachovali vo väčšine členských štátov. Zo správ však vyplynulo, že členské štáty majú stále ťažkosti s vykonávaním testovania niektorých oblastí bezpečnostnej ochrany, ktoré sa požadujú podľa nariadenia.

Komisia zaslala formálne individuálne komplexné hodnotenie každému členskému štátu, v ktorom zdôraznila nedostatky alebo slabé stránky a požiadala o primerané nápravné opatrenia, ktoré má členský štát predložiť. Komisia bude pozorne sledovať vykonávanie týchto akčných plánov a ak členský štát potvrdí existenciu zdôraznených nedostatkov alebo slabých stránok a nenavrhne primerané nápravné opatrenia, prijme formálne opatrenia.

6.Posudzovania letísk v tretích krajinách

V priebehu roka bolo v rámci pracovnej dohody s Úradom pre bezpečnosť dopravy USA, uzavretej podľa Dohody o leteckej doprave medzi EÚ a USA, vykonané posúdenie jedného amerického letiska (medzinárodného letiska Charlotte-Douglas). Takéto posudzovania sa pravidelne uskutočňujú v rámci jednorazovej bezpečnostnej kontroly a v tomto posúdení sa potvrdilo, že vykonávanie opatrení bezpečnostnej ochrany v USA je naďalej na rovnakej úrovni ako vykonávanie právnych predpisov EÚ v oblasti bezpečnostnej ochrany letectva.

V súlade so zásadami v stratégii v oblasti letectva pre Európu z roku 2015 Generálne riaditeľstvo pre mobilitu a dopravu (GR MOVE) spolu so singapurským ministerstvom dopravy intenzívne pracovali na zavedení jednorazovej bezpečnostnej kontroly medzi EÚ a Singapurom. V súvislosti so stanovením toho, či opatrenia bezpečnostnej ochrany letectva v Singapurskej republike sú rovnocenné opatreniam vyžadovaným podľa právnych predpisov EÚ inšpekčný tím EÚ v októbri 2017 vykonal hodnotiacu návštevu na singapurskom letisku Changi. Formálne prijatie jednorazovej bezpečnostnej kontroly bolo naplánované na začiatok roka 2018.

7.Otvorené spisy, prípady podľa článku 15 a súdne konania

Inšpekčné spisy sa neuzavrú, kým sa Komisia neuistí, že boli vykonané primerané nápravné opatrenia. Trvanie spisu preto závisí od dobrej spolupráce dotknutého členského štátu. Uzatvoriť bolo možné 32 inšpekčných súborov (20 súborov týkajúcich sa inšpekcií letísk a 12 súborov týkajúcich sa inšpekcií príslušných orgánov). Na konci roka zostalo otvorených celkovo 10 inšpekčných spisov týkajúcich sa príslušných orgánov a 17 inšpekčných spisov týkajúcich sa letísk.

Ak sa zistené nedostatky pri vykonávaní opatrení bezpečnostnej ochrany na letisku považujú za také závažné, že majú významný vplyv na celkovú úroveň bezpečnostnej ochrany civilného letectva v Únii, Komisia uplatní článok 15 nariadenia Komisie (EÚ) č. 72/2010. To znamená, že všetky ostatné príslušné orgány sú upozornené na túto situáciu a v súvislosti s letmi z predmetného letiska bude potrebné zvážiť kompenzačné opatrenia. V roku 2017 nebolo ani raz potrebné uplatniť článok 15.

Bez ohľadu na to, či sa uplatňuje článok 15 alebo nie, ďalším opatrením, ktoré má Komisia k dispozícii najmä v prípade dlhotrvajúceho neodstránenia alebo opätovného výskytu nedostatkov, je otvorenie konania o porušení povinnosti. V roku 2017 sa začalo konanie o porušení povinnosti proti dvom členským štátom pre podozrenia z toho, že nedostatočne vykonávali národný program kontroly kvality a že oficiálne neprijali revidované verzie národných programov bezpečnostnej ochrany a národných programov kontroly kvality.

DRUHÁ ČASŤ

Právne predpisy a doplnkové nástroje

1.Právne predpisy

Civilné letectvo je aj naďalej atraktívnym cieľom teroristických skupín a na odvrátenie tejto hrozby je potrebné zabezpečiť vykonávanie primeraných ochranných opatrení zodpovedajúcich riziku. Komisia a členské štáty preto neustále upravujú opatrenia na zmiernenie týchto hrozieb s cieľom dosiahnuť najvyššiu úroveň bezpečnostnej ochrany a zároveň minimalizovať nepriaznivé účinky na prevádzku.



V máji 2017 Komisia prijala nariadenie (EÚ) 2017/815 z 12. mája 2017, ktorým sa mení vykonávacie nariadenie Komisie (EÚ) 2015/1998, pokiaľ ide o objasnenie, harmonizáciu a zjednodušenie určitých špecifických opatrení bezpečnostnej ochrany letectva. Neverejné ustanovenia o bezpečnostnej ochrane, ktoré je potrebné poznať, sa zaviedli prijatím vykonávacieho rozhodnutia Komisie C(2017) 3030 z 15. mája 2017, ktorým sa mení rozhodnutie C(2015) 8005, pokiaľ ide o objasnenie, harmonizáciu a zjednodušenie určitých špecifických opatrení bezpečnostnej ochrany letectva.

Komisia takisto prijala vykonávacie nariadenie Komisie (EÚ) 2017/837 zo 17. mája 2017, ktorým sa opravuje poľské a švédske jazykové znenie vykonávacieho nariadenia (EÚ) 2015/1998, ktorým sa ustanovujú podrobné opatrenia na vykonávanie spoločných základných noriem bezpečnostnej ochrany letectva.

2.Databáza Únie o bezpečnosti dodávateľského reťazca (databáza UDSCS)

Databáza oprávnených zástupcov a známych odosielateľov je jediným primárnym právnym nástrojom, do ktorého môžu oprávnení zástupcovia nahliadnuť pri akceptovaní zásielok od iného oprávneného zástupcu alebo známeho odosielateľa od 1. júna 2010. Od 1. februára 2012 sa rozšírila o zoznam leteckých dopravcov s povolením na prepravu nákladu a pošty do EÚ z letísk v tretích krajinách (ACC3). V roku 2013 sa táto databáza prostredníctvom právnych predpisov rozšírila tak, aby zahŕňala aj zoznam overovateľov bezpečnostnej ochrany letectva EÚ schválených členskými štátmi. Takisto sa premenovala na „databázu Únie o bezpečnosti dodávateľského reťazca“ s cieľom lepšie zohľadniť rozšírenie rozsahu jej využívania. V databáze bolo na konci roka 2017 evidovaných 14 000 oprávnených zástupcov, známych odosielateľov, nezávislých overovateľov, leteckých spoločností s označením ACC3, regulovaných dodávateľov a oprávnených zástupcov a známych odosielateľov z tretích krajín. V priebehu celého roka 2017 bola aj dosiahnutá cieľová miera dostupnosti databázy 99,5 %.

TRETIA ČASŤ

Skúšky, štúdie a nové iniciatívy

1.Skúšky